Anđelka Martić

**Anđelka Martić** ( 1. 5. 1924. - 11. 11. 2020.) bila je hrvatska književnica i prevoditeljica, poznata po svojim djelima za djecu.
  Najčitanije djelo joj je kratki roman Pirgo, priča o prijateljstvu dječaka i laneta u danima Drugog svjetskog rata.

## Život 
Rođena u Zagrebu 1. 5. 1924. godine. Odrasla je na zagrebačkoj Trešnjevci, u porodici s troje djece od kojih je ona bila srednje. Otac joj je umro 1933. godine, a majka je zbog bolesti često odsutna pa Anđelka provodi vrijeme na selu kod bake i djeda s očeve strane. To djetinjstvo između sela i grada kasnije će joj postati jedan od glavnih motiva i inspiracija te će ga opisati u mnogim od svojih knjiga.

Početkom Drugog svjetskog rata završava tadašnju Srednju trgovačku školu u Zagrebu. Nakon što joj je, kao aktivni ilegalac i član Komunističke partije, 1941. u Zagrebu uhapšen te 1942. u Jasenovcu ubijen stariji brat Ivica, Anđelka Martić se pridružuje partizanima i radi kao ratna dopisnica 28. slavonske divizije. Prve pjesme objavljuje joj Grigor Vitez u časopisu *Kulturni prilozi* koji je izlazio na Papuku

## Književni rad 
Pisala je pjesme, crtice, dječje priče i tekstove za slikovnice; izdala je i knjiga proze za odrasle. Najznačajniji je autor hrvatske ratne proze za djecu, a piše i autobiografska djela te fantastičnu prozu u stilu Ivane Brlić-Mažuranić. U romanu *Pirgo*, pisanom u prvom licu, lirskom toplinom priča o ratu u kojem bez razlike stradaju sva bića.

Djela su joj prevođena na mnoge strane jezike, od poljskog, češkog, ruskog i italijanskog do esperanta, kineskog i perzijskog jezika. Prevela je veći broj knjiga sa slovenskog jezika.

### Knjige za djecu
* *Mali konjovodac i druge priče* – Zagreb 1951.
* *Bjelkan* – Zagreb 1951.
* *Pirgo* – Zagreb 1953. (40 hrvatskih izdanja i prijevodi na mnoge svjetske jezike)
* *Jezero u planini* – Zagreb 1956.
* *Vuk na Voćinskoj cesti* – Zagreb 1956.
* *U vihoru* – Zagreb 1958.
* *Dječak i šuma* – Zagreb 1960.
* *Kurir Dragan i njegovo konjče* – Sarajevo 1961.
* *Neugasivi životi* – Zagreb 1961.
* *Mali borac* – Zagreb, 1964.
* *Proljeće, mama i ja* –Zagreb, 1968.
* *Baba Kata* – Zagreb 1971.
* *Djedica Pričalo i čarobni vrutak* – Zagreb, 1977.
* *Šašavi dani* – Zagreb 1978.
* *Mali konjovodac* – Zagreb, 1985.
* *Izabrana djela* u Pet stoljeća hrvatske književnost, knj. 181/1 – Zagreb, 1991.
* *Zarobljenik šumske kuće* – Zagreb, 1999.
* *Tri lisice i šumski car* – Zagreb, 2002.
* *Dječak div i druge bajke* – Zagreb, 2002.

## Nagrade i priznanja 
Za svoj književni rad Anđelka Martić odlikovana je Ordenom rada sa zlatnim vijencem. Godine 1969. dobila je nagradu Ivan Goran Kovačić, 1971. nagradu festivala *Kurirček* u Mariboru, a 1972. nagradu *Kurir Jovica* koju je dodjeljivao Savet za vaspitanje i zaštitu dece Jugoslavije.

1973. u Poljskoj je odlikovana Ordenom osmijeha, jedinstvenim odlikovanjem koje Republika Poljska u ime djece Poljske dodjeljuje ljudima posebno zaslužnima za njihovo vedrije i ljepše djetinjstvo. Godine 1975. dobila je nagradu Saveza udruženja boraca narodnooslobodilačkog rata Jugoslavije *4. juli* za svoje književno stvaralaštvo, a 1984. povelju *Zmajevih dečjih igara* za životno djelo.

* Nagrada *Ivan Goran Kovačić* – 1969.
* Nagrada festivala *Kurirček* – 1971.
* Nagrada *Kurir Jovica* – 1972.
* Orden osmijeha – 1973.
* Nagrada *4. juli* – 1975.
* Nagrada *Ivana Brlić Mažuranić* za knjigu *Djedica pričalo i čarobni vrutak* – 1977.
* Povelja *Zmajevih dečjih igara* – 1984.

## Reference 
Kategorija:Rođeni 1924.
Kategorija:Umrli 2020.
Kategorija:Hrvatski pisci
Kategorija:Hrvatski prevodioci
Kategorija:Biografije, Zagreb
Kategorija:Dobitnici Goranove nagrade
Kategorija:Nosioci Ordena rada